Správa zo zahraničnej pracovnej cesty

1. Účastník ZPC

Meno:						Ing. Elena Malíková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		riaditeľka odboru 
Znalosť jazykov:                                           anglický jazyk, francúzsky jazyk 
                                                                       
Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                           anglický jazyk 

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				06.-09.05.2012
Prijímajúca organizácia: 			Flámska  športová federácia
                                                                       Flámske ministerstvo športu
Účel cesty:	1, účasť na záverečnom sympóziu k projektu EÚ koordinovaného Flámskou športovou federáciou 2, bilaterálne rokovania so zástupcami Flámskeho ministerstva športu a predstaviteľmi ďalších členských štátov EÚ     
Spôsob financovania: 		            Ministerstvo školstva, vedy, výskumu 
                                                                       a športu SR a Flámska športová federácia   

3. Rámcový program pobytu
06. 05. 2012
Bilaterálne rokovania s predstaviteľmi Cypru

07.05.2012
Okrúhly stôl - diskusia k návrhom záverov projektu EÚ koordinovaného Flámskou športovou federáciou
Finalizácia záverečnej projektovej správy, ktorá bude predložená Európskej komisii
Príprava účasti prítomných na vystúpení vo Flámskom parlamente
Prehliadka športového múzea
Prezentácia a ukážka tradičných športov vo Flámsku

08. 05.2012
Vystúpenia delegácií členských štátov EÚ na pôde Flámskeho parlamentu ohľadom záverov predmetného projektu a prezentácie národných systémov riadenia sektoru športu
Zhodnotenie záverov a odporúčaní 
Bilaterálne rokovania s predstaviteľmi Flámskeho ministerstva športu
09.-05.2012
Prezentácia stratégie celoživotného vzdelávania pre sektor športu a aktívneho trávenia voľného času

4. Všeobecné informácie k problematike

Účelom cesty bola účasť na záverečnom sympóziu k projektu EÚ koordinovaného Flámskou športovou federáciou a bilaterálne rokovania so zástupcami Flámskeho ministerstva športu a predstaviteľmi ďalších členských štátov EÚ.
	Európska komisia vyhlasuje od roku 2009 výzvy na predkladanie projektov na konkrétne témy v rámci tzv. prípravných aktivít v oblasti športu. V roku 2010 bola jednou z troch tém podpora dobrovoľníctva v športe. Projekt s názvom „Podpora a zabezpečenie dobrovoľníctva v športe“ bol schválený Európskou komisiou v novembri 2010 a koordinuje ho predkladateľ projektu - Flámska športová federácia. 
	Cieľom projektu je podporiť výmenu dobrých skúseností v oblasti dobrovoľníctva v športe, predovšetkým tých, ktoré sa týkajú riadenia športových klubov funkcionármi - dobrovoľníkmi, a to z legislatívneho, administratívneho a finančného aspektu. 
Športové štruktúry sú v prevažnej miere založené na dobrovoľníckych činnostiach. Podľa štúdie Eurobarometer 2010 je v Európe do športu zapojených 35 miliónov dobrovoľníkov, čo predstavuje okolo 7 % celkového počtu obyvateľov. 
Dobrovoľníctvo v športe podporuje pozitívne sociálne postoje založené na hodnotách, ktoré sa rozvíjajú prostredníctvom športu, ako sú fair play, tímová  práca, vytrvalosť, zodpovednosť, tolerancia, rešpektovanie ostatných, schopnosť prekonávať prekážky. Dobrovoľníctvo v športe zahŕňa aj rozvoj zručností, ako je líderstvo, komunikácia a tímová práca. 
V rámci stratégie celoživotného vzdelávania kľúčovým momentom je rozvoj štandardov povolaní. Štandardy špecifikujú úroveň výkonnosti, ktorá sa vyžaduje od zamestnancov (platených aj neplatených) a tiež vedomosti a zručnosti, ktoré musia ovládať. Na základe nich bude možné efektívnejšie nastaviť aj kvalifikačné predpoklady vzdelávania odborníkov v športe.

5. Stručné zhrnutie rokovania

	Výstupy  projektu EÚ koordinovaného Flámskou športovou federáciou boli prezentované na pôde Flámskeho parlamentu delegáciami členských štátov EÚ, ktoré sa spolupodieľali na jeho príprave a realizácii. Prezentácia sa uskutočnila formou okrúhlych stolov. Dvojčlenná delegácia SR vystúpila so svojim podielom záverov projektu, ktoré možno zhrnúť do troch tém: vzdelávacie programy pre manažment športových klubov a federácií, podmienky informálneho vzdelávania odborníkov v športe a informačný systém v športe. Po predložení záverečnej správy nositeľa projektu (Flámska športová federácia) Európskej komisii, ktorá bude obsahovať všetky výstupy, závery a odporúčania, bude projekt aj formálne ukončený.
Hlavným cieľom projektu Flámskej športovej federácie je predložiť odporúčania, ktoré pomôžu dobrovoľníkom v športových kluboch skvalitniť ich prácu a riadenie. Medzi oblasti podpory dobrovoľníctva v športových kluboch možno vyzdvihnúť: organizácia pravidelných školení v oblasti účtovníctva, dobrého riadenia, legislatívy v športe, efektívneho manažmentu, získania finančnej podpory, ako aj zintenzívnenie spolupráce s inými subjektmi a prehľadné predkladanie informácií verejnosti o vlastnej činnosti (internetové stránky, lokálne médiá, verejné prezentácie).
	V rámci samostatných bilaterálnych rokovaní sa uskutočnili rokovania s predstaviteľmi Flámska a Cypru (Cyprus preberá predsedníctvo EÚ v druhej polovici roka 2012). Témy bilaterálnych rokovaní so zástupcami Flámskeho ministerstva športu a Športovej organizácie Cypru, ako aj s predstaviteľmi ďalších členských štátov EÚ boli:
-	Národné stratégie a politiky rozvoja športu
-	Legislatíva v športe
-	Financovanie sektoru športu
-	Systém organizovania športových subjektov 
-	Informačný systém v oblasti športu
	Vo Flámsku sa každé štyri roky, pri zmene vlády, vypracováva nový, alebo aktualizuje predchádzajúci strategický dokument v oblasti športu – politika rozvoja športu. Minister športu predkladá vláde a verejnosti ročnú správu o tom, čo bolo realizované v predchádzajúcom roku a čo plánuje v budúcom roku. Legislatíva v oblasti športu je zabezpečená nižšími právnymi dokumentmi (vyhlášky), nakoľko zákony sú relevantné na úrovni Belgicka len na federálnej úrovni,. Každá z prioritných oblastí, ktorá je vytýčená v politike rozvoja športu je podložená  vyhláškou. 
Hlavné priority v rozvoji športu vo Flámsku sú: podpora účasti obyvateľstva v športe s cieľom celoživotného športovania, zlepšenie kvality športu, podpora zdraviu prospešných športových  aktivít za účelom podpory zdravia populácie, vrátane boja proti doping a ochrany integrity športu (boj proti násiliu, manipulácii s výsledkami a pod.), úspešná politika podpory vrcholového a súťažného športu (top športovci), optimalizácia externých faktorov na oblasť športu (spolupráca s inými rezortmi, prierezové činnosti), investície do športovej infraštruktúry (na úrovni flámskej komunity, významnou otázkou je pomoc štátu samosprávam pri výstavbe a rekonštrukcii športovísk na lokálnej úrovni; uplatňuje sa systém spolufinancovania: štát + samospráva), efektívna športová politika založená na vecných podkladoch a výskume – podpora výskumných projektov (spolupráca s univerzitami), medzinárodná spolupráce a športová politika a diplomacia. Športové subjekty sú financované formou dotácií z flámskej vlády, prostredníctvom priamo riadenej organizácie Belgická športová agentúra (BLOSO). Strešnou organizáciou je Flámska športová federácia. Informácie o športe v elektronickej forme sú vo Flámsku dostupné z viacerých zdrojov.
	Na Cypre oblasť športu je v kompetencii Ministerstva školstva a kultúry a priamo riadenej organizácie Športovej organizácie Cypru, ktorá vznikla zo zákona. Distribúcia dotácií a finančnej podpory zo štátneho rozpočtu sa uskutočňuje prostredníctvom tejto organizácie, na základe určitých kritérií, ako napríklad: výsledky medzinárodných súťaží, počet športovcov, uplatňovanie princípov dobrého riadenia v športových federáciách a kluboch. Do úvahy sa berie aj skutočnosť, či má organizácia aj iné zdroje financovania, napr. sponzoring. Medzi hlavné prioritné oblasti rozvoja športu na Cypre sú: šport pre všetkých, vrcholový šport a podpora športovej infraštruktúry. 
Stratégia celoživotného vzdelávania pre sektor športu a aktívneho trávenia voľného času bola odprezentovaná prof. Thierrym Zintzom z Univerzity v Louvain-la-Neuve. V zmysle tejto stratégie je sektor športu a aktívneho trávenia voľného času rýchlo sa rozvíjajúcim sektorom v celej Európskej únii, ktorý v súčasnosti čelí v oblasti vzdelávania a zamestnanosti značným výzvam. Ak chce sektor športu a aktívneho trávenia voľného času dosiahnuť svoj potenciál a vplývať na jednotlivcov a komunity, je potrebné sa týmito výzvami zaoberať. Predpokladom pri príprave podobnej stratégie na národnej úrovni je:
•	pochopiť a predvídať potreby súčasných a budúcich zručností,
•	podporiť transparentné a flexibilné vzdelávacie systémy,
•	angažovať hlavné zainteresované strany tohto sektora,
•	uľahčiť prepojenie medzi oblasťami vzdelávania a zamestnanosti,
•	zosúladiť, resp. prispôsobiť odborné vzdelávanie a prípravu s potrebami trhu práce,
•	poskytnúť pracovnej sile správne zručnosti a kompetencie,  
•	zlepšiť spôsob uznávania odborných spôsobilostí a kvalifikácií,
•	rozvíjať mobilitu, transparentnosť a vzájomnú dôveru zainteresovaných strán k nadobudnutým kvalifikáciám.
Podstatou tejto stratégie je vypracovanie štandardov povolaní v športe, ktoré špecifikujú úroveň výkonnosti, ako aj vedomosti a zručnosti, ktoré je potrebné ovládať.

6. Závery a odporúčané návrhy

	Primárnym výstupom projektu pre Slovenskú republiku bude implementácia poznatkov v rámci výmeny dobrých skúseností do športovej praxe na Slovensku. Okrem toho zapojenie sa do projektu pomohlo získať vedomosti a praktické zručnosti, ako postupovať pri príprave a koordinácii projektov vyhlásených na základe výziev Európskej komisie v oblasti športu v rámci prípravných aktivít v období rokov 2012 - 2013. 
Je potrebné vytvoriť právny rámec a finančné mechanizmy, ktoré prispejú k rozvoju dobrovoľníctva v športe, a to najmä začleňovanie športového dobrovoľníctva do programov, ktoré sa vykonávajú v rámci európskej politiky súdržnosti, napríklad do programov financovaných z Európskeho sociálneho fondu a Európskeho fondu regionálneho rozvoja. 
Ďalej je nutné odstrániť prekážky rozvoja dobrovoľníctva v športe, presadzovať uznávanie zručností získaných pri dobrovoľníckych činnostiach a podporovať vzdelávanie dobrovoľníkov v športe. Propagácia dobrovoľníctva v športe prostredníctvom športových osobností prispeje k zvýšeniu povedomia verejnosti nielen o dobrovoľníckych činnostiach, ale o význame športu ako takého.
Návrhom pre sekciu štátnej starostlivosti o šport MŠVVaŠ SR je vytvoriť elektronický systém vyhľadávania zahraničných partnerov pre medzinárodné projekty v športe s cieľom využívania finančných prostriedkov z EÚ slovenskými subjektmi.
Informácie o systéme riadenia športu, získané počas bilaterálnych rokovaní budú cenným prínosom v procese aktuálnej prípravy koncepčného dokumentu, na ktorom pracuje sekcia štátnej starostlivosti o šport v spolupráci so športovým hnutím.  

7. Osobitne vyhodnotený očakávaný prínos ZPC

	Počas rokovaní boli získané informácie a dobré skúsenosti z praxe, ktoré budú využité pri novelizácii právnych predpisov a tvorbe koncepcií. 
	Najdôležitejším prínosom zapojenia sa MŠVVaŠ SR do tohto projektu je, že výstupy z projektu budú pre všetkých zúčastnených významným know-how, ktoré sa bude môcť využiť za účelom podpory dobrovoľníctva v športe, najmä zlepšenia oblasti ďalšieho vzdelávania dobrovoľníkov. Okrem výstupov projektu bude možné využiť aj informácie a dobré skúsenosti z iných krajín na podporu dobrovoľníctva na Slovensku. 
	Zapojenie sa do projektu nám pomôže získať aj vedomosti a skúsenosti o postupoch prípravy a koordinácie projektov v oblasti športu v rámci výziev  Európskej komisie.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 21.05.2012
		
Správu vypracovala: Mgr. Lýdia Babiaková 	

Správu schválili: 

Ing. Ladislav Čambal – zastupujúci generálny riaditeľ sekcie štátnej starostlivosti o šport

Ing. Elena Malíková – riaditeľka odboru vzdelávania a medzinárodnej spolupráce v športe 

Prílohy: 
1.	Zoznam účastníkov (je uložený na sekcii štátnej starostlivosti o šport MŠVVaŠ SR)